钦定古今图书集成/明伦汇编/氏族典/第187卷 > 萧藻
## 钦定古今图书集成/明伦汇编/氏族典/第187卷 > 萧藻

按《梁书长沙嗣王业传》：“藻字靖艺，兀王弟。少立名行，
志操清洁。齐永元初，释褐著作佐郎。天监元年，封西
昌县侯，出为持节、都督益宁二州诸军事、冠军将军、
益州刺史。州民焦僧护聚众数万，据郫、樊作乱，藻平
之，进号信威将军。九年，征为太子中庶子。十年，为左
骁骑将军，领南琅邪太守，入为侍中。藻性谦退，不求”
闻达，善属文辞，尤好古体。出为使持节、都督雍梁秦
三州、竟陵随二郡诸军事、仁威将军、宁蛮校尉、雍州
刺史。十二年，征为使持节、都督南兖兖徐青冀五州
诸军事、兖州刺史。频莅数镇，民吏称之。征为太子詹
事。普通三年，迁领军将军，加侍中。六年，为军师将军，
北伐涡阳，辄班师，为有司所奏，免官削爵土。七年，起
为宗正卿。八年，复封爵，寻除左卫将军，领步兵校尉。
大通元年，迁侍中、中护军。时涡阳始降，乃以藻为使
持节、北讨都督、征北大将军，镇于涡阳。二年，为中权
将军、金紫光禄大夫，置佐史，加侍中。中大通元年，迁
护军将军。三年，为中将军、太子詹事，出为丹阳尹。高
祖每叹曰：“子弟并如迦叶，吾复何忧。”迦叶，藻小名也。
入为安左将军、尚书左仆射，加侍中。大同五年，迁中
卫将军、开府仪同三司、中书令。藻性恬静，门庭闲寂，
宾客罕通。自遭家祸，恒布衣蒲席，不食鲜禽，高祖每
以此称之。出为使持节、督南徐州刺史。侯景乱，藻遣长子彧率兵入援。及城开，加散骑常侍、大将军。景遣
其仪同萧邕代之，据京口。藻因感气疾，不自疗。或劝
奔江北，藻曰：“不能诛翦逆贼，正当同死朝廷，安能投
身异类，欲保馀生。”因不食累日薨，年六十七。